Virallinen lehti nro C 150 , 28/05/1999 s. 0381



B4-0126, 0161, 0184, 0186, 0196 ja 0205/99 Päätöslauselma Kazakstanin presidentinvaaleista Euroopan parlamentti, joka A. ottaa huomioon, että Kazakstanissa pidettiin presidentinvaalit 10. tammikuuta 1999, B. ottaa huomioon, että Kazakstan on merkittävä valtio Keski-Aasiassa ja muodostaa luonnollisen sillan Euroopan ja Aasian välille, C. toteaa, että Euroopan unioni on allekirjoittanut Kazakstanin kanssa kumppanuus- ja yhteistyösopimuksen, joka sisältää ETYJin normien kunnioittamisen sekä vapaiden ja oikeudenmukaisten vaalien järjestämistä koskevat velvoitteet, D. toteaa, että ETYJ/ODIHR kieltäytyi joulukuussa 1998 lähettämästä Kazakstaniin täysimittaista tarkkailijavaltuuskuntaa, koska kampanjaolosuhteet ennen vaaleja eivät selvästikään täyttäneet ETYJin vaatimuksia, ja että rajoitettu ETYJ/ODIHR:in vaalien arviointivaltuuskunta katsoi, että vaalit eivät läheskään täyttäneet niitä vaatimuksia, joiden täyttämiseen Kazakstan on ETYJin jäsenvaltiona sitoutunut, E. korostaa sitä, että vaalien arvioijat havaitsivat vakavia väärinkäytöksiä, jotka koskivat kansalaisten oikeutta asettua ehdokkaaksi, vaalikampanjan pituutta, yhdistymisvapautta ja kokoontumisvapautta, yhtäläistä pääsyä tiedotusvälineisiin ja vaalilainsäädäntöä, F. korostaa sitä, että Kazakstanin viranomaiset ovat julkisesti sitoutuneet parantamaan vaalilainsäädäntöä ja noudattamaan ETYJ/ODIHR:in suosituksia tulevissa vaaleissa, G. ottaa huomioon, että Euroopan mediainstituutin raportin mukaan, joka koskee vaalikampanjaa lehdistössä, radiossa ja televisiossa jaksolla, joka alkoi 21. joulukuuta 1998 ja päättyi 10. tammikuuta 1999, vallassa olevaa presidentti Nazarbajevia suosittiin sekä valtakunnallisissa että alueellisissa tiedotusvälineissä ja että sanomalehtiä, kuten DAT ja 21VEK, lakkautettiin, koska ne arvostelivat ja tutkivat presidentti Nazarbajevin perheen taloudellisia asioita, H. on huolissaan siitä, että entistä pääministeriä Azekhan Kazhegeldiniä estettiin presidentin asetuksen avulla asettumasta presidenttiehdokkaaksi sillä perusteella, että pääministeri oli syyllistynyt hallinnolliseen väärinkäytökseen presidentinvaaleja edeltäneen vuoden aikana, I. on tietoinen siitä, että Kazakstanissa järjestetään parlamenttivaalit ja alueelliset vaalit vuonna 1999; Euroopan parlamentti, joka 1. Tuomitsee Kazakstanin presidentinvaaliprosessiin liittyneet lukuisat väärinkäytökset; 2. Pitää valitettavana takaiskua, jonka vaaleihin liittyneet väärinkäytökset ovat aiheuttaneet Kazakstanin demokratisointiprosessille, ja kehottaa presidentti Nazarbajevia järjestämään vapaat ja oikeudenmukaiset parlamenttivaalit ja alueelliset vaalit; 3. Kehottaa Kazakstanin presidenttiä ja hallitusta kiireisesti vahvistamaan demokratisointiprosessia ja oikeusvaltion kehittämistä Kazakstanissa ETYJin jäsenyyteen liittyvien velvoitteiden mukaisesti; 4. Kehottaa hallitusta peruuttamaan asetuksen, jolla vähäisistä tai mielivaltaisesti määritellyistä rikkeistä tuomitut kansalaiset julistetaan vaalikelvottomiksi; 5. Kehottaa komissiota ja neuvostoa entistä vahvemmin tukemaan demokratisointiprosessia ja ihmisoikeuksien ja kansalaisoikeuksien kunnioittamista Kazakstanissa ja kytkemään kumppanuus- ja yhteistyösopimuksen täytäntöönpanon jatkamisen demokratisointiprosessissa saavutettavaan huomattavaan edistymiseen; 6. Kehottaa puhemiestään välittämään tämän päätöslauselman neuvostolle, komissiolle, ETYJille sekä Kazakstanin presidentille, hallitukselle ja parlamentille.